CELEX: 32016D2272
Language: fi
Date: 2016-12-15 00:00:00
Title: Komission täytäntöönpanopäätös (EU) 2016/2272, annettu 15 päivänä joulukuuta 2016, Australian finanssimarkkinoiden Euroopan parlamentin ja neuvoston asetuksen (EU) N:o 648/2012 mukaisesta vastaavuudesta (ETA:n kannalta merkityksellinen teksti )

16.12.2016   
            
            
               FI
            
            
               Euroopan unionin virallinen lehti
            
            
               L 342/48
            
         KOMISSION TÄYTÄNTÖÖNPANOPÄÄTÖS (EU) 2016/2272,
   annettu 15 päivänä joulukuuta 2016,
   Australian finanssimarkkinoiden Euroopan parlamentin ja neuvoston asetuksen (EU) N:o 648/2012 mukaisesta vastaavuudesta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon OTC-johdannaisista, keskusvastapuolista ja kauppatietorekistereistä 4 päivänä heinäkuuta 2012 annetun Euroopan parlamentin ja neuvoston asetuksen (EU) N:o 648/2012 (1) ja erityisesti sen 2 a artiklan 2 kohdan,
   sekä katsoo seuraavaa:
   
               (1)
            
            
               Asetuksessa (EU) N:o 648/2012 vahvistetaan OTC-johdannaissopimuksia koskevat määritykseen ja kahdenväliseen riskienhallintaan liittyvät vaatimukset sekä kyseisiä sopimuksia koskevat raportointivaatimukset. Asetuksen (EU) N:o 648/2012 2 artiklan 7 kohdassa olevan määritelmän mukaan OTC-johdannaiset ovat johdannaissopimuksia, joita ei panna täytäntöön Euroopan parlamentin ja neuvoston direktiivin 2004/39/EY (2) 4 artiklan 1 kohdan 14 alakohdassa määritellyllä säännellyllä markkinalla tai sellaisella kolmannen maan markkinalla, jota pidetään säänneltyä markkinaa vastaavana markkinana asetuksen (EU) N:o 648/2012 2 a artiklan mukaisesti. Näin ollen johdannaissopimukset, jotka pannaan täytäntöön sellaisella kolmannen maan markkinalla, jota ei pidetä säänneltyjä markkinoita vastaavana, katsotaan asetusta (EU) N:o 648/2012 sovellettaessa OTC-johdannaisiksi.
            
         
               (2)
            
            
               Asetuksen (EU) N:o 648/2012 2 a artiklan mukaan kolmannen maan markkinaa pidetään säänneltyä markkinaa vastaavana silloin, kun markkina noudattaa oikeudellisesti sitovia vaatimuksia, jotka vastaavat direktiivin 2004/39/EY III osastossa säädettyjä vaatimuksia, ja se on jatkuvasti tehokkaan valvonnan ja täytäntöönpanotoimien alainen kyseisessä kolmannessa maassa.
            
         
               (3)
            
            
               Jotta kolmannen maan markkinaa voidaan pitää direktiivissä 2004/39/EY tarkoitettua säänneltyä markkinaa vastaavana, sovellettavien oikeudellisesti sitovien vaatimusten sekä valvonta- ja täytäntöönpanojärjestelyjen olennaisen vaikutuksen olisi vastattava unionin vaatimuksia niillä saavutettavien sääntelytavoitteiden osalta. Siksi tämän vastaavuuden arvioinnin tarkoituksena on todentaa, että Australian finanssimarkkinoihin sovellettavat oikeudellisesti sitovat vaatimukset vastaavat direktiivin 2004/39/EY III osastossa säädettyjä vaatimuksia ja että kyseiset markkinat ovat jatkuvasti tehokkaan valvonnan ja täytäntöönpanotoimien alaiset. Markkinat, joilla tämän päätöksen hyväksymispäivänä on Australian finanssimarkkinoiden toimilupa, olisi näin ollen yksilöitävä markkinoiksi, joita pidetään direktiivissä 2004/39/EY tarkoitettua säänneltyä markkinaa vastaavina.
            
         
               (4)
            
            
               Vuonna 2001 annettu Corporations Act on ensisijainen säädös, jossa vahvistetaan finanssimarkkinoita koskevat, Australian toimilupajärjestelmän (Australian market licencing regime), jäljempänä ’AML’, ja markkinoiden eheyttä koskevien sääntöjen (Market Integrity Rules (MIRs) regime), jäljempänä ’MIR-säännöt’, puitteissa oikeudellisesti täytäntöönpanokelpoiset järjestelyt. Finanssimarkkinoiden ylläpitäminen Australiassa edellyttää toimilupaa. Corporations Act -säädöksellä perustetun sääntelyjärjestelmän puitteissa Australian arvopaperi- ja sijoituskomissio (Australian Securities and Investments Commission), jäljempänä ’ASIC’, voi laatia markkinoiden eheyttä koskevia sääntöjä, joita sovelletaan markkinatoimijoihin, markkinaosapuoliin, muihin määritettyihin yksikköihin ja finanssimarkkinoilla kaupankäynnin kohteena oleviin rahoitustuotteisiin. Lisävaatimukset määritetään Corporations Act -säädöksen nojalla annetuissa toissijaisissa tai delegoiduissa instrumenteissa, mukaan lukien vuoden 2001 Corporations Regulations -määräykset. Lisäksi ASIC laatii sääntelyyn liittyviä ohjeita, joissa selvennetään, miten toimiluvan haltijat voivat täyttää Corporations Act -säädöksen asiaankuuluvat säännökset; tällaisia ovat esimerkiksi AML:n haltijoiden velvoitteet ylläpitää riittäviä markkinoiden ylläpitojärjestelyjä ja varmistaa markkinoiden oikeudenmukaisuus, vakaus ja avoimuus sekä muut vaatimukset, jotka katsotaan arvioitaviksi perusteiksi. Sääntelyyn liittyvien ohjeiden noudattamatta jättäminen johtaa ASIC:n täytäntöönpanotoimiin.
            
         
               (5)
            
            
               Australiassa toimiluvan saaneita finanssimarkkinoita koskevissa lainsäädännössä, MIR-säännöissä ja sääntelyyn liittyvissä ohjeissa vahvistetut oikeudellisesti sitovat vaatimukset johtavat vaikutuksiin, jotka vastaavat direktiivin 2004/39/EY III osastossa säädettyjen vaatimusten vaikutuksia seuraavilla osa-alueilla: toimilupamenettely, määritelmälliset vaatimukset, virallisesti hyväksyttyyn pörssiin pääsy, toiminnan järjestämistä koskevat vaatimukset, ylintä johtoa koskevat vaatimukset, rahoitusvälineiden ottaminen kaupankäynnin kohteeksi, rahoitusvälineillä käytävän kaupan keskeyttäminen ja lopettaminen, finanssimarkkinoita koskevien sääntöjen noudattamisen valvonta ja selvitysjärjestelmiin pääsy.
            
         
               (6)
            
            
               Direktiivin 2004/39/EY mukaan kauppaa edeltäviä ja sen jälkeisiä avoimuusvaatimuksia sovelletaan ainoastaan osakkeisiin, jotka on otettu kaupankäynnin kohteeksi säännellyillä markkinoilla. Vaikka osakkeita voidaan ottaa kaupankäynnin kohteeksi Australian finanssimarkkinoilla, komissio katsoo, että kyseisten vaatimusten arviointi ei kuitenkaan ole oleellista tässä päätöksessä, jolla pyritään todentamaan kolmannen maan markkinoilla täytäntöönpantaviin johdannaissopimuksiin kyseisillä markkinoilla sovellettavien oikeudellisesti sitovien vaatimusten vastaavuus.
            
         
               (7)
            
            
               Sen vuoksi olisi todettava, että Australiassa toimiluvan saaneita finanssimarkkinoita koskevat oikeudellisesti sitovat vaatimukset johtavat olennaisiin vaikutuksiin, jotka vastaavat direktiivin 2004/39/EY III osastossa säädettyjen vaatimusten vaikutuksia.
            
         
               (8)
            
            
               ASIC on Australian Securities and Investments Commission Act 2001 -säädöksellä, jäljempänä ’ASIC-säädös’, perustettu julkinen viranomainen, joka vastaa Australian finanssimarkkinoita koskevan lainsäädännön hallinnoimisesta ja täytäntöönpanosta. ASIC:n sääntely- ja täytäntöönpanovaltuuksiin kuuluvat muun muassa lainsäädännön epäiltyjen rikkomusten tutkiminen, rikkomisilmoitusten antaminen, siviilioikeudellisten seuraamusten hakeminen tuomioistuimilta ja syytetoimien aloittaminen. Lisäksi ASIC:lla on valtuudet suorittaa finanssimarkkinoiden tarkastuksia ilman ennakkoilmoitusta. Tähän kuuluu oikeus tutustua rekistereihin, tiedostoihin ja asiakirjoihin. Katsoessaan, että finanssimarkkinoiden toimiluvan haltijat eivät täytä velvoitteitaan, rahoituspalveluista vastaava ministeri voi antaa niille kirjallisia ohjeita tiettyjen toimenpiteiden toteuttamiseksi, jotta voidaan varmistaa, että kyseiset toimijat täyttävät toimiluvan haltijoita koskevat velvoitteet (Corporations Act -säädöksen 794A pykälä). Jos rahoitusmarkkinat eivät noudata näitä ohjeita, ASIC voi pyytää tuomioistuinta antamaan määräyksen, jossa edellytetään noudattamista (Corporations Act -säädöksen 794A pykälä). ASIC:lla on niin ikään valtuudet antaa ohjeita yhteisöille (myös toimilupaa edellyttävien markkinoiden toimijoille ja osallistujille), jos se katsoo, että rahoitustuotteella tai rahoitustuotteiden ryhmillä kauppaa käyvien ihmisten suojelu on tarpeen tai yleisen edun mukaista (Corporations Act -säädöksen 798J pykälä). Lisäksi ASIC voi sääntely- ja tutkimustoimiensa täytäntöönpanemiseksi pyytää määräysten antamista ja saattaa asioita oikeuskäsittelyyn. ASIC voi pyytää tuomioistuimelta määräyksen, jossa edellytetään ASIC:n sääntely- ja tutkimusvaltuuksien nojalla toteutettujen toimenpiteiden noudattamista (ASIC-säädöksen 70 pykälä). Jos yhteisö ei noudata Corporations Act -säädöksen nojalla annettuja ohjeita, ASIC voi pyytää tuomioistuinta antamaan määräyksen, jossa edellytetään kyseisten ohjeiden noudattamista. Lisäksi ASIC on tehnyt kaikkien oleellisten markkinatoimijoiden kanssa yhteistyötä ja tiedonvaihtoa koskevia sopimuksia, jotta markkinoiden ja osallistujien toimintaa voidaan valvoa helpommin MIR-sääntöjen mukaisesti.
            
         
               (9)
            
            
               Näistä syistä olisi pääteltävä, että finanssimarkkinat ovat Australiassa jatkuvasti tehokkaan valvonnan ja täytäntöönpanotoimien alaiset.
            
         
               (10)
            
            
               Näin ollen olisi katsottava, että asetuksen (EU) N:o 648/2012 2 a artiklassa säädetyt edellytykset täyttyvät Australiassa toimiluvan saaneiden finanssimarkkinoiden osalta.
            
         
               (11)
            
            
               Tämä päätös perustuu oikeudellisesti sitoviin vaatimuksiin, joita Australiassa sovelletaan finanssimarkkinoihin tämän päätöksen hyväksymisajankohtana. Komission olisi seurattava edelleen säännöllisesti finanssimarkkinoihin sovellettavien oikeudellisten ja valvontajärjestelyjen kehitystä ja niiden edellytysten täyttymistä, joiden perusteella tämä päätös on annettu. Komission olisi erityisesti tarkasteltava tätä päätöstä uudelleen ottaen huomioon Euroopan parlamentin ja neuvoston asetuksen (EU) N:o 600/2014 (3) ja Euroopan parlamentin ja neuvoston direktiivin 2014/65/EU (4) soveltamisen aloittaminen.
            
         
               (12)
            
            
               Finanssimarkkinoihin Australiassa sovellettavien oikeudellisten ja valvontajärjestelyjen säännöllinen tarkastelu ei rajoita komission mahdollisuutta toteuttaa erillinen uudelleentarkastelu milloin tahansa, jos tällä päätöksellä hyväksyttyä vastaavuutta on tarpeen arvioida uudelleen tapahtuneen kehityksen perusteella. Tällainen uudelleenarviointi voi johtaa tämän päätöksen kumoamiseen.
            
         
               (13)
            
            
               Tässä päätöksessä säädetyt toimenpiteet ovat Euroopan arvopaperikomitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Australiassa toimiluvan saaneiden finanssimarkkinoiden, jotka esitetään liitteessä, katsotaan asetuksen (EU) N:o 648/2012 2 artiklan 7 kohtaa sovellettaessa vastaavan direktiivin 2004/39/EY 4 artiklan 1 kohdan 14 alakohdassa määriteltyjä säänneltyjä markkinoita.
   2 artikla
   Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tehty Brysselissä 15 päivänä joulukuuta 2016.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 201, 27.7.2012, s. 1.
   
      (2)  Euroopan parlamentin ja neuvoston direktiivi 2004/39/EY, annettu 21 päivänä huhtikuuta 2004, rahoitusvälineiden markkinoista sekä neuvoston direktiivien 85/611/ETY ja 93/6/ETY ja Euroopan parlamentin ja neuvoston direktiivin 2000/12/EY muuttamisesta ja neuvoston direktiivin 93/22/ETY kumoamisesta (EUVL L 145, 30.4.2004, s. 1).
   
      (3)  Euroopan parlamentin ja neuvoston asetus (EU) N:o 600/2014, annettu 15 päivänä toukokuuta 2014, rahoitusvälineiden markkinoista sekä asetuksen (EU) N:o 648/2012 muuttamisesta (EUVL L 173, 12.6.2014, s. 84).
   
      (4)  Euroopan parlamentin ja neuvoston direktiivi 2014/65/EU, annettu 15 päivänä toukokuuta 2014, rahoitusvälineiden markkinoista sekä direktiivin 2002/92/EY ja direktiivin 2011/61/EU muuttamisesta (EUVL L 173, 12.6.2014, s. 349)
   
      LIITE
      1 artiklassa tarkoitetut Australian finanssimarkkinat
      
                  a)
               
               
                  ASX
               
            
                  b)
               
               
                  ASX24
               
            
                  c)
               
               
                  Chi-X